O‘zbekiston Respublikasi Vazirlar Mahkamasi apparatining Kadrlar bo‘limi to‘g‘risidagi nizomni tasdiqlash haqida

O‘zbekiston Respublikasi Prezidentining “Vazirlar Mahkamasi faoliyatini takomillashtirishga oid qo‘shimcha chora-tadbirlar to‘g‘risida” 2021-yil 10-iyundagi PQ-5143-son qarori ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Vazirlar Mahkamasi apparatining Kadrlar bo‘limi to‘g‘risidagi nizom 1-ilovaga muvofiq tasdiqlansin.
 2. Kadrlar bo‘limi mudiri J.B. Xaydarov o‘n kun muddatda Bo‘lim mudiri, uning o‘rinbosari va mutaxassisning funksional vazifalari taqsimlanishini qayta ko‘rib chiqib, tasdiqlanishini ta’minlasin.
 3. O‘zbekiston Respublikasi Hukumatining 2-ilovaga muvofiq ayrim qarorlari o‘z kuchini yo‘qotgan deb hisoblansin.
 4. Mazkur qarorning bajarilishini nazorat qilish O‘zbekiston Respublikasi Vazirlar Mahkamasi apparatining boshqaruvchisi R.V. Abduqodirov zimmasiga yuklansin.
 1. O‘zbekiston Respublikasi Vazirlar Mahkamasi apparatining Kadrlar bo‘limi (keyingi o‘rinlarda — Bo‘lim) O‘zbekiston Respublikasi Vazirlar Mahkamasi apparatining (keyingi o‘rinlarda — Vazirlar Mahkamasi apparati) funksional tarkibiy bo‘limi hisoblanadi va Vazirlar Mahkamasi apparatining tarkibiy bo‘linmalari bilan birgalikda kadrlarni sifatli tanlash va joy-joyiga qo‘yishni tashkil etish, Vazirlar Mahkamasi apparatida kadrlar zaxirasini shakllantirish va tayyorlashni ta’minlaydi.
 2. Bo‘lim o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, Vazirlar Mahkamasi apparatida ish yuritish bo‘yicha yo‘riqnomaga, shuningdek, ushbu Nizomga amal qiladi.
 3. Bo‘lim o‘z faoliyatini O‘zbekiston Respublikasining Bosh vaziri rahbarligida amalga oshiradi.
 Bo‘lim Vazirlar Mahkamasi apparatining boshqaruvchisiga bo‘ysunadi.
 4. Bo‘lim o‘z faoliyatini Vazirlar Mahkamasi apparatining tarkibiy bo‘linmalari, davlat boshqaruvi organlari, xo‘jalik birlashmalari, mahalliy ijro etuvchi hokimiyat organlari, boshqa organlar va tashkilotlar bilan hamkorlikda amalga oshiradi.
 5. Quyidagilar Bo‘limning asosiy vazifalari hisoblanadi:
 a) Vazirlar Mahkamasi rahbariyatining topshirig‘iga muvofiq davlat boshqaruvi organlari, xo‘jalik birlashmalari rahbar xodimlarini tasdiqlangan nomenklaturaga muvofiq lavozimga tayinlash hamda lavozimdan ozod etish masalalari to‘g‘risida hujjatlar loyihalarini tayyorlash;
 b) Vazirlar Mahkamasi apparatining tarkibiy bo‘linmalari bilan birgalikda:
 Vazirlar Mahkamasi apparatining tarkibiy bo‘linmalarini talab etilgan mutaxassislik, malaka va ish tajribasiga ega bo‘lgan mas’ul hamda texnik xodimlar bilan o‘z vaqtida va sifatli to‘ldirish, shuningdek, ushbu Nizomga 1-ilovaga muvofiq sxema bo‘yicha ular bilan alohida suhbatlashish va ularni attestatsiyadan o‘tkazish;
 Vazirlar Mahkamasi apparatining tarkibiy bo‘linmalari mas’ul xodimlari lavozimlariga kadrlar zaxirasini shakllantirish va tayyorlash ishlarini muvofiqlashtirish, ushbu Nizomga 2-ilovaga muvofiq sxema bo‘yicha uning tarkibini muntazam ravishda yangilab borish;
 Vazirlar Mahkamasi apparatining tarkibiy bo‘linmalari rahbarlari va mutaxassislari lavozimlariga kadrlar zaxirasi bilan ishlash monitoringini olib borish;
 Vazirlar Mahkamasi apparati xodimlarining kasbiy saviyasi va malakasini oshirish, shuningdek, ularni qayta tayyorlash bo‘yicha takliflar tayyorlash;
 Vazirlar Mahkamasi apparatining mas’ul va texnik xodimlarini attestatsiyadan o‘tkazish va ularning kasbiy saviyasi hamda ishchanlik malakasini baholash;
 Vazirlar Mahkamasi apparatining mas’ul xodimlari, davlat boshqaruvi organlarining, xo‘jalik birlashmalarining tarkibiy bo‘linmalari rahbarlari va markaziy apparatlari mutaxassislarining sifatli tarkibini tahlil qilish;
 Vazirlar Mahkamasi apparatining tarkibiy bo‘linmalarida, shuningdek, davlat boshqaruvi organlarida, xo‘jalik birlashmalarida, O‘zbekiston Respublikasi Prezidenti nomenklaturasiga kiradigan yoki O‘zbekiston Respublikasi Prezidenti yoxud O‘zbekiston Respublikasi Prezidentining maslahatchilari bilan belgilangan tartibda kelishiladigan lavozimlar bo‘yicha vakant lavozimlarni tahlil qilish:
 v) Vazirlar Mahkamasi apparati shaxsiy tarkibining hisobini yuritish, Vazirlar Mahkamasi apparatining xodimlarini hisobga olish hujjatlarini muntazam yangilab borish va to‘ldirish, O‘zbekiston Respublikasining Bosh vaziri, uning o‘rinbosarlari va maslahatchilari, Vazirlar Mahkamasi apparatining boshqaruvchisi va uning o‘rinbosarlarini kadrlar masalalari bo‘yicha zarur axborot hamda ma’lumotlar bilan ta’minlash.
 6. Bo‘lim o‘ziga yuklangan vazifalarni bajarish uchun quyidagi funksiyalarni amalga oshiradi:
 xodimlarni tanlash, kelishish, o‘rganish va Vazirlar Mahkamasi Rayosatiga tasdiqlash uchun kiritishda ishga qabul qilinadigan yangi xodimlar bo‘yicha tegishli hujjatlar tayyorlanishi va rasmiylashtirilishini tashkil etadi;
 Vazirlar Mahkamasi apparatining mas’ul xodimlari, davlat boshqaruvi organlari, xo‘jalik birlashmalari, markaziy apparatlari mas’ul xodimlarining sifat tarkibi tahlil etilishini tashkil etadi;
 Vazirlar Mahkamasi apparatining tarkibiy bo‘linmalarida, shuningdek, davlat boshqaruvi organlarida, xo‘jalik birlashmalarida, O‘zbekiston Respublikasi Prezidenti nomenklaturasiga kiradigan yoki O‘zbekiston Respublikasi Prezidenti yoxud O‘zbekiston Respublikasi Prezidentining maslahatchilari bilan belgilangan tartibda kelishiladigan vakant lavozimlar bo‘yicha tahliliy materiallar tayyorlaydi;
 O‘zbekiston Respublikasining Bosh vaziri, uning o‘rinbosarlari va maslahatchilariga, Vazirlar Mahkamasi apparatining boshqaruvchisi va uning o‘rinbosarlariga Vazirlar Mahkamasi apparati tarkibiy bo‘linmalarining rahbarlik lavozimlari va mutaxassislari lavozimlari uchun kadrlar zaxirasiga kiritilgan nomzodlar bo‘yicha amalga oshirilayotgan ishlar monitoringi natijalari to‘g‘risida axborot kiritadi;
 Vazirlar Mahkamasi apparatining tarkibiy bo‘linmalari bilan birgalikda Vazirlar Mahkamasi apparati tarkibiy bo‘linmalarining rahbarlik lavozimlari va mutaxassislari lavozimlari uchun kadrlar zaxirasiga kiritilgan nomzodlarning Vazirlar Mahkamasi apparatida stajirovka o‘tashini tashkil etadi;
 kadrlarni tegishli lavozimlarga tavsiya qilish masalalari bo‘yicha Vazirlar Mahkamasi apparatining tarkibiy bo‘linmalari bilan o‘zaro hamkorlik qiladi;
 Vazirlar Mahkamasi apparatining tarkibiy bo‘linmalari bilan birgalikda xodimlarning mutasaddilik qilinadigan tarmoqlar masalalari yuzasidan xorijiy mamlakatlarda o‘tkaziladigan seminarlar va tadbirlarda ishtirok etishini tashkil etish bo‘yicha takliflar tayyorlaydi;
 xodimlarni lavozimga tayinlash va lavozimdan ozod etishda tegishli hujjatlarni (qarorlar, farmoyishlar, buyruqlar) belgilangan tartibda tayyorlaydi;
 Vazirlar Mahkamasi apparatining kadrlar tarkibi to‘g‘risida tahliliy materiallar va ularning sifatini yaxshilashga doir takliflar tayyorlaydi;
 Vazirlar Mahkamasi apparati tarkibiy bo‘linmalari mas’ul xodimlari rotatsiyasi to‘g‘risida Vazirlar Mahkamasi rahbariyatiga belgilangan tartibla takliflar kiritadi;
 O‘zbekiston Respublikasi Prezidenti huzuridagi Davlat boshqaruvi akademiyasi bilan bitiruvchilarni Vazirlar Mahkamasi nomenklaturasiga kiradigan lavozimlarga taqsimlashni tahlil qilish va rejalashtirish masalalari bo‘yicha o‘zaro hamkorlik qiladi:
 kadrlar salohiyatining kasbiy saviyasini oshirish maqsadida Vazirlar Mahkamasi apparati xodimlarini qayta tayyorlash va malakasini oshirish, shuningdek, zamonaviy uslublardan foydalangan holda jamoada kulay ma’naviy-ruhiy muhitni shakllantirish masalalari bo‘yicha Vazirlar Mahkamasi apparati tarkibiy bo‘linmalari rahbarlari uchun treninglarni tashkil etadi;
 Vazirlar Mahkamasi apparatida kadrlar hisobini yuritadi, ushbu masala yuzasidan zarur axborotni tayyorlaydi va Vazirlar Mahkamasi rahbariyatiga taqdim etadi;
 Vazirlar Mahkamasi apparatining xodimlarini attestatsiyadan o‘tkazishni va ularning kasbiy saviyasini baholashni tashkil etadi, attestatsiya komissiyalari qarorlarini bajarish tadbirlarini ishlab chiqadi, ularning bajarilishini nazorat qiladi;
 Vazirlar Mahkamasi apparatining xodimlariga taalluqli tushadigan xatlar va murojaatlarni ko‘rib chiqishda ishtirok etadi;
 Vazirlar Mahkamasi apparatining xodimlarini O‘zbekiston Respublikasi davlat mukofotlari bilan mukofotlashga taqdim etish uchun hujjatlar tayyorlaydi, mukofotlar, rag‘batlantirish va jazo choralari hisobini yuritadi;
 Vazirlar Mahkamasi apparatining xodimlariga pensiya tayinlash uchun zarur hujjatlarni rasmiylashtiradi;
 ichki mehnat tartibi qoidalariga rioya etilishini nazorat qiladi;
 davlat boshqaruvi organlari, xo‘jalik birlashmalari, boshqa organlar va tashkilotlarining rahbar xodimlari hamda Vazirlar Mahkamasi apparati xodimlarining xizmat guvohnomalarini rasmiylashtiradi, topshiradi va hisobini yuritadi.
 Bo‘lim unga yuklangan boshqa vazifalarni ham belgilangan tartibda amalga oshiradi.
 7. Bo‘lim o‘ziga yuklangan vazifalar va funksiyalarni amalga oshirish uchun quyidagi huquqlarga ega:
 Vazirlar Mahkamasi apparatining tarkibiy bo‘linmalari, davlat boshqaruvi organlari, xo‘jalik birlashmalari, mahalliy ijro etuvchi hokimiyat organlari, boshqa organlar va tashkilotlardan o‘ziga yuklangan vazifalar va funksiyalarni bajarish uchun zarur materiallar va ma’lumotlarni belgilangan tartibda so‘rash va olish;
 O‘zbekiston Respublikasining Bosh vaziri, Vazirlar Mahkamasi apparati boshqaruvchisining topshirig‘iga muvofiq davlat boshqaruvi organlari, xo‘jalik birlashmalari, nodavlat notijorat va boshqa tashkilotlar majlislari hamda yig‘ilishlarida ishtirok etish;
 zarur bo‘lganda Vazirlar Mahkamasida ko‘rib chiqiladigan masalalarni puxta ishlab chiqish uchun davlat boshqaruvi organlari, xo‘jalik birlashmalari, ilmiy muassasalar va boshqa tashkilotlarning rahbarlari va vakillarini belgilangan tartibda jalb qilish, ushbu maqsadlar uchun ishchi guruhlar tashkil etish;
 “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuni va O‘zbekiston Respublikasi Vazirlar Mahkamasining Reglamenti talablari buzilgan holda kiritilgan hujjatlarni belgilangan tartibda qaytarish.
 Bo‘lim tomonidan zarur materiallar va ma’lumotlarni taqdim etish bo‘yicha talablar, agar O‘zbekiston Respublikasi Prezidenti, O‘zbekiston Respublikasining Bosh vaziri, uning o‘rinbosarlari va maslahatchilari, Vazirlar Mahkamasi apparatining boshqaruvchisi topshiriqlarida bajarishning boshqa muddatlari belgilanmagan bo‘lsa, Bo‘lim belgilagan muddatlarda bajarilishi lozim.
 8. Bo‘lim:
 o‘ziga yuklangan vazifalarning tegishli darajada va samarali bajarilishi;
 O‘zbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qo‘shimcha chora-tadbirlar to‘g‘risida” 2021-yil 10-fevraldagi PF-6166-son Farmoni, O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xo‘jalik boshqaruvi organlari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son, “Ijro.gov.uz” ijro intizomi idoralararo yagona elektron tizimi samarali faoliyat ko‘rsatishini ta’minlashga qaratilgan qo‘shimcha chora-tadbirlar to‘g‘risida” 2021-yil 31-maydagi PQ-5132-son qarorlari va Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq ijro intizomini ta’minlash talablarining bajarilishi;
 Vazirlar Mahkamasi rahbariyatiga axborot berish uchun materiallar va hujjatlarning belgilangan muddatlarda bajarilishini ta’minlanishi;
 kadrlar bilan ishlash hisobi va hisobotini yuritish, hujjatlarni saqlash kadrlar bo‘yicha ish yuritish holati;
 jismoniy va yuridik shaxslar murojaatlarining o‘z vaqtida ko‘rib chiqish va hal etilishi uchun javob beradi.
 9. Bo‘lim tuzilmasi Bo‘lim mudiri, Bo‘lim mudirining o‘rinbosari (xodimlarning malakasini oshirish, kadrlar zaxirasini shakllantirish va tizimli yuritish masalalari), mehnat munosabatlari masalalari bo‘yicha hujjatlarni va kadrlarga oid ma’lumotlar bazasini tizimli yuritish masalalari bo‘yicha bosh mutaxassis va inspektorni (ish yuritish va apparat xodimlari ma’lumotlar bazasini yuritish bo‘yicha) o‘z ichiga oladi.
 Bo‘lim tuzilmasi Vazirlar Mahkamasi tomonidan tasdiqlanadi.
 10. Bo‘lim ishlariga mudir rahbarlik qiladi.
 11. Bo‘lim mudiri, Bo‘lim mudirining o‘rinbosari (xodimlarning malakasini oshirish, kadrlar zaxirasini shakllantirish va tizimli yuritish masalalari), mehnat munosabatlari masalalari bo‘yicha hujjatlarni va kadrlarga oid ma’lumotlar bazasini tizimli yuritish masalalari bo‘yicha bosh mutaxassis, inspektor (ish yuritish va apparat xodimlari ma’lumotlar bazasini yuritish bo‘yicha) belgilangan tartibda lavozimga tayinlanadi va lavozimdan ozod etiladi.
 12. Bo‘lim ishlari “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuni, O‘zbekiston Respublikasi Vazirlar Mahkamasining Reglamenti, O‘zbekiston Respublikasi Vazirlar Mahkamasi apparati to‘g‘risidagi nizom, ushbu Nizomga, O‘zbekiston Respublikasi Vazirlar Mahkamasi apparatida Ish yuritish bo‘yicha yo‘riqnoma, O‘zbekiston Respublikasi Prezidentining, O‘zbekiston Respublikasining Bosh vaziri, uning o‘rinbosarlari va maslahatchilari topshiriqlari, Vazirlar Mahkamasi apparati boshqaruvchisining buyruqlari va topshiriqlariga muvofiq, shuningdek, Vazirlar Mahkamasining ish rejalari, Bo‘limning ish rejalari asosida tashkil etiladi.
 Bo‘limning ish rejasi, Vazirlar Mahkamasining Rayosati tomonidan tasdiqlanadigan Vazirlar Mahkamasi ish rejasi asosida shakllantiriladi.
 Bo‘limning ish rejasi, Bo‘lim mudirining shaxsiy ish rejasi Vazirlar Mahkamasi apparatining boshqaruvchisi tomonidan tasdiqlanadi.
 Bo‘lim mudirining o‘rinbosari va bosh mutaxassisning shaxsiy ish rejasi Bo‘lim mudiri tomonidan tasdiqlanadi.
 13. Bo‘lim mudiri:
 Bo‘limga bevosita rahbarlik qiladi, xodimlar ishini tashkil etadi, bo‘limga yuklangan vazifalar va funksiyalarning bajarilishi hamda ijro intizomi bo‘yicha to‘liq javob beradi;
 tasdiqlangan tuzilma va shtatlar jadvaliga muvofiq lavozimga tavsiya etiladigan nomzodlar bo‘yicha Vazirlar Mahkamasi apparati tarkibiy bo‘linmalari tomonidan takliflar tayyorlaydi va kiritishda ishtirok etadi;
 Vazirlar Mahkamasi apparatining tarkibiy bo‘linmalari bilan birgalikda xodimlar kasbiy saviyasi va ishchanlik malakasini oshirishga qaratilgan chora-tadbirlarni amalga oshirilishini ta’minlaydi, zarur hollarda xodimlarni attestatsiyasi bilan bog‘liq ishlarni tashkil etadi;
 Vazirlar Mahkamasi apparatining tarkibiy bo‘linmalari bilan birgalikda Vazirlar Mahkamasi apparati tarkibiy bo‘linmalarining rahbarlik lavozimlari va mutaxassisliklari lavozimlari uchun kadrlar zaxirasiga kiritilgan nomzodlarning Vazirlar Mahkamasi apparatida stajirovka o‘tashini tashkil etadi;
 Vazirlar Mahkamasi apparati boshqaruvchisiga Bo‘lim xodimlarini lavozimga tayinlash, lavozimdan ozod etish, rag‘batlantirish, va ularni jazolash to‘g‘risida takliflar kiritadi;
 O‘zbekiston Respublikasi Prezidentining davlat xizmati va kadrlar zaxirasi masalalari bo‘yicha maslahatchisi bo‘linmalari bilan davlat boshqaruvi organlari, xo‘jalik birlashmalari rahbar xodimlarini tasdiqlangan nomenklaturaga muvofiq tayinlash va tasdiqlash bo‘yicha hujjatlar tayyorlashda hamkorlik qiladi;
 Bo‘lim faoliyatiga taalluqli masalalar bo‘yicha hujjatlarni ishlab chiqadi, shuningdek, Vazirlar Mahkamasiga bo‘lim yuritadigan sohaga taalluqli masalalar bo‘yicha kiritilgan hujjatlar loyihalari ko‘rib chiqilishini tashkil etadi va ularni imzolaydi;
 malaka oshirish tizimini rivojlantirish bo‘yicha belgilangan vazifalarni amalga oshirish uchun zarur bo‘lgan normativ-huquqiy hujjatlarni ishlab chiqishga rahbarlik qiladi;
 Vazirlar Mahkamasi va uning Rayosati majlislarida, O‘zbekiston Respublikasining Bosh vaziri, uning o‘rinbosarlari va maslahatchilari, Vazirlar Mahkamasi apparatining boshqaruvchisi Bo‘lim yuritadigan sohaga taalluqli masalalar bo‘yicha o‘tkazadigan majlislarda ishtirok etadi;
 Bo‘lim xodimlari o‘rtasida majburiyatlar taqsimotini ishlab chiqadi va tasdiqlash uchun Vazirlar Mahkamasi apparatining boshqaruvchisiga kiritadi;
 Bo‘lim xodimlari ishini muvofiqlashtiradi va nazorat qiladi, kelib tushgan hujjatlar va xatlarni xodimlar o‘rtasida taqsimlaydi;
 Bo‘lim ishlarini yanada takomillashtirishga oid chora-tadbirlarni ishlab chiqadi va amalga oshirilishini ta’minlaydi;
 Bo‘lim xodimlari faoliyati samaradorligi va natijadorligini muntazam ravishda tanqidiy tahlil qiladi, yig‘ilishlarda ularning shaxsiy hisobotlarini eshitadi, ularning yakunlari bo‘yicha zarur chora-tadbirlarni ko‘radi;
 Vazirlar Mahkamasi apparatida Ish yuritish bo‘yicha yo‘riqnomaga muvofiq ish yuritilishini ta’minlaydi;
 Bo‘lim faoliyati bilan bog‘liq jismoniy va yuridik shaxslarning murojaatlarini ko‘rib chiqadi hamda ijro intizomiga to‘liq amal qiladi;
 chiquvchi xat-xabarlarni imzolaydi;
 qonunchilik hujjatlariga muvofiq vakolati doirasida boshqa funksional vazifalarni amalga oshiradi.
 14. Bo‘lim mudirining o‘rinbosari (xodimlarning malakasini oshirish, kadrlar zaxirasini shakllantirish va tizimli yuritish masalalari):
 Vazirlar Mahkamasi tarkibiy bo‘linmalari xodimlarining kadrlar zaxirasini yaratadi, ularni tayyorlash va stajirovkadan o‘tishini tashkil etadi, tanlashni amalga oshiradi va belgilangan tartibda joy-joyiga qo‘yishda qatnashadi, ularni qayta tayyorlashni tashkil etadi;
 Vazirlar Mahkamasi apparatida stajirovkaga jalb etish uchun Vazirlar Mahkamasi apparati tarkibiy bo‘linmalariga biriktirilgan vazirliklar, idoralar, boshqa tashkilotlarning mas’ul xodimlaridan bo‘lgan nomzodlar ro‘yxatini shakllantiradi. Nomzodlarning shakllantirilgan ro‘yxati to‘g‘risida Vazirlar Mahkamasi apparati boshqaruvchisiga axborot beradi va kelishish ishlarini muvofiqlashtiradi;
 Vazirlar Mahkamasi apparatining tarkibiy bo‘linmalari rahbarlik lavozimlari va mutaxassislari lavozimlari uchun kadrlar zaxirasiga kiritilgan nomzodlar bo‘yicha amalga oshiriladigan ishlar monitoringi natijalari to‘g‘risida tahliliy materiallar tayyorlaydi;
 Vazirlar Mahkamasi apparati tarkibiy bo‘linmalari bilan birgalikda tarkibiy bo‘linmalarining rahbarlik lavozimlari va mutaxassislari lavozimlari uchun kadrlar zaxirasiga kiritilgan nomzodlarning Vazirlar Mahkamasi apparatida stajirovka o‘tashini tashkil etishga doir takliflar tayyorlaydi;
 malakali xodimlarga bo‘lgan joriy va kelgusidagi ehtiyojlardan kelib chiqqan holda kadrlarni lavozimlarga tanlash ishlarini rejalashtiradi va muvofiqlashtiradi;
 qayta tayyorlash va malakasini oshirish tizimini takomillashtirish bo‘yicha takliflar ishlab chiqadi;
 kadrlar ishini takomillashtirish bo‘yicha takliflar ishlab chiqadi;
 vakant lavozimlarga tavsiya etiladigan nomzodlarning hujjatlarini tayyorlashni tashkil etadi;
 Vazirlar Mahkamasi apparati tarkibiy bo‘linmalari xodimlariga va ishga qabul qilinayotgan shaxslarga maslahatlar beradi, ichki tartib hamda odob-axloq qoidalarining mazmun-mohiyatini tushuntiradi;
 Vazirlar Mahkamasi apparati tarkibiy bo‘linmalarida mehnat intizomiga rioya etilishi ustidan nazoratni tashkil etadi, xodimlarning intizomiy javobgarligi masalalari bo‘yicha Bo‘lim mudiriga takliflar tayyorlaydi;
 rahbar xodimlar lavozimlari bo‘yicha zaxira kadrlar bazasini shakllantiradi va maqsadli o‘qitish kurslarida o‘qiydigan nomzodlar hujjatlarini tayyorlaydi;
 Bo‘limda belgilangan tartibda axborot xavfsizligi va maxfiylik rejimiga rioya etilishini ta’minlaydi;
 Bo‘limga ijroga kelib tushgan jismoniy va yuridik shaxslar murojaatlarini o‘z vaqtida ko‘rib chiqadi va hal etish choralarini ko‘radi;
 Bo‘lim mudirining topshiriqlariga binoan tegishli chiquvchi xat-xabarlarni imzolaydi.
 Bo‘lim mudirining topshiriqlariga binoan boshqa funksiyalarni amalga oshiradi.
 15. Bo‘lim mudiri vaqtincha bo‘lmaganda uning vazifalarini Bo‘lim mudiri o‘rinbosari bajaradi.
 16. Bo‘limning mehnat munosabatlari masalalari bo‘yicha hujjatlarni va kadrlarga oid ma’lumotlar bazasini tizimli yuritish masalalari bo‘yicha bosh mutaxassisi:
 Vazirlar Mahkamasi apparati mas’ul xodimlarining sifatli tarkibi to‘g‘risidagi ma’lumotlarni tahlil qiladi va Vazirlar Mahkamasi rahbariyati uchun tegishli takliflar tayyorlaydi;
 Vazirlar Mahkamasi apparatining tarkibiy bo‘linmalarda, shuningdek, davlat boshqaruvi organlarida, xo‘jalik birlashmalarida, O‘zbekiston Respublikasi Prezident nomenklaturasiga kiradigan yoki O‘zbekiston Respublikasi Prezidenti yoxud O‘zbekiston Respublikasi Prezidentining maslahatchilari bilan belgilangan tartibda kelishiladigan lavozimlar bo‘yicha vakant lavozimlar to‘g‘risida tahliliy materiallar tayyorlaydi;
 davlat boshqaruvi organlarida, xo‘jalik birlashmalarida, O‘zbekiston Respublikasi Prezidenti nomenklaturasiga kiradigan yoki O‘zbekiston Respublikasi Prezidenti yoxud O‘zbekiston Respublikasi Prezidentining maslahatchilari bilan belgilangan tartibda kelishiladigan lavozimlar bo‘yicha kadrlar harakatlanishi hisobini yuritadi, ularning shaxsiy ma’lumotlari bazasini shakllantiradi va uning muntazam yangilab borilishini ta’minlaydi;
 Vazirlar Mahkamasi apparatining tarkibiy bo‘linmalari bilan birgalikda xodimlarning mutasaddilik qilinadigan tarmoqlar masalalari yuzasidan xorijiy mamlakatlarda o‘tkaziladigan seminarlar va tadbirlarda ishtirok etishini tashkil etish bo‘yicha takliflar tayyorlaydi;
 tarkibiy bo‘linmalar bilan birgalikda xodimlarning mehnat ta’tiliga chiqish grafigini ishlab chiqadi;
 Vazirlar Mahkamasi apparatining xodimlarini O‘zbekiston Respublikasi davlat mukofotlari bilan mukofotlashga taqdim etish uchun hujjatlar tayyorlaydi, mukofotlar, rag‘batlantirish va jazo choralari hisobini yuritadi;
 kadrlar masalalari bo‘yicha Vazirlar Mahkamasining qarorlari, farmoyishlari, Vazirlar Mahkamasi apparati boshqaruvchisining buyruqlarini tayyorlaydi;
 Bo‘limga ijroga kelib tushgan jismoniy va yuridik shaxslarning murojaatlarini ko‘rib chiqadi va tegishli javob xatlarini tayyorlaydi;
 Bo‘lim mudirining topshiriqlariga binoan boshqa funksiyalarni amalga oshiradi.
 17. Bo‘lim inspektori (ish yuritish va apparat xodimlari ma’lumotlar bazasini yuritish bo‘yicha):
 O‘zbekiston Respublikasi Vazirlar Mahkamasi apparatida Ish yuritish bo‘yicha yo‘riqnomaga muvofiq ish yuritadi, Bo‘limda hujjatlar o‘tishini nazorat qiladi;
 Vazirlar Mahkamasi apparatining yangi tayinlangan xodimlarini hisobga olish hujjatlarini rasmiylashtiradi, ularning shaxsiy hujjatlarini shakllantiradi va muntazam yangilab borishni ta’minlaydi, Vazirlar Mahkamasi apparatining xodimlari to‘g‘risida ma’lumotlar bazasini yuritadi;
 Kadrlar masalalari bo‘yicha O‘zbekiston Respublikasi Vazirlar Mahkamasining qarorlari, farmoyishlari, Vazirlar Mahkamasi apparati boshqaruvchisining buyruqlari loyihalarini tayyorlashga ko‘maklashadi;
 Vazirlar Mahkamasi apparatining xodimlariga pensiya tayinlash uchun zarur hujjatlarni rasmiylashtiradi;
 Vazirlar Mahkamasi apparatining xodimlari, davlat boshqaruvi organlari, xo‘jalik birlashmalari, boshqa davlat organlar va tashkilotlar rahbarlari uchun xizmat guvohnomalari, shuningdek, texnik xodimlar uchun ruxsatnomalar tayyorlaydi hamda ularni rasmiylashtirish uchun taqdim etadi;
 Vazirlar Mahkamasining xizmat guvohnomalari blankalari hisobini yuritadi va ularni ro‘yxatga oladi, ushbu hujjatlarni yo‘q qilish to‘g‘risida dalolatnomalar tayyorlaydi;
 mehnat daftarchalariga tegishli yozuvlar kiritadi va ularning saqlanishini ta’minlaydi;
 ishlarni arxivda saqlash uchun tayyorlaydi va o‘z vaqtida topshirilishini ta’minlaydi;
 Bo‘lim mudirining topshiriqlariga binoan boshqa funksiyalarni amalga oshiradi.
 18. Vazirlar Mahkamasi apparatining tarkibiy bo‘linmalarida tegishli lavozimlarga nomzodlarni tanlash, qoidaga ko‘ra, xodimlarning amaldagi tarkibi, tasdiqlangan kadrlar zaxirasiga kiritilgan nomzodlar hamda davlat boshqaruvi organlari, xo‘jalik birlashmalari, mahalliy ijro etuvchi hokimiyat organlari markaziy apparatlari xodimlari tarkibidan amalga oshiriladi.
 Tegishli lavozimlarga nomzodlarni tanlash va tavsiya etishda, qoidaga ko‘ra, kamida uch nafar mutaxassisning nomzodlari taqdim etiladi.
 19. Nomzodlarni bir vaqtning o‘zida Bosh vazirning tegishli o‘rinbosari, Bosh vazirning maslahatchisi va Vazirlar Mahkamasi apparati boshqaruvchisi bilan oldindan kelishish hamda nomzodga ma’lumotnoma va tarkibiy bo‘linma rahbarining yozma tavsiyasini taqdim etish Vazirlar Mahkamasi apparati tarkibiy bo‘linmalarining rahbarlari tomonidan ta’minlanadi.
 20. Tavsiya etiladigan nomzodlarning ilova qilingan kelishish yakunlari hujjatlari haqida Vazirlar Mahkamasi apparati boshqaruvchisi tomonidan O‘zbekiston Respublikasi Bosh vaziriga axborot beriladi. O‘zbekiston Respublikasi Bosh vaziri tomonidan ma’qullangan taqdirda hujjatlar belgilangan tartibda o‘rganish uchun Kadrlar bo‘limiga va Birinchi bo‘limga taqdim etiladi.
 21. O‘rganish natijalari bo‘yicha tarkibiy bo‘linma rahbari tomonidan Kadrlar bo‘limi bilan birgalikda tavsiya qilingan nomzodlarga belgilangan tartibda tasdiqlanadigan ro‘yxat bo‘yicha zarur hujjatlarni tayyorlash ta’minlanadi.
 22. Tayyorlangan hujjatlar asosida zarurat bo‘lganda bajariladigan funksional vazifalar mavzusi bo‘yicha tavsiya etiladigan nomzodlar tomonidan axborot (ma’lumotnoma) tayyorlangan holda Bosh vazirning tegishli o‘rinbosari yoki Bosh vazirning maslahatchisi va Vazirlar Mahkamasi apparati boshqaruvchisi tavsiya etilgan nomzodlar bilan suhbat o‘tkazadi.
 23. Suhbat yakunlari bo‘yicha Bosh vazirning tegishli o‘rinbosari yoki maslahatchisi va Vazirlar Mahkamasi apparati boshqaruvchisi tomonidan belgilangan shakl bo‘yicha Vazirlar Mahkamasi apparatining tarkibiy bo‘linmasiga tegishli lavozimga nomzodni tavsiya qilish to‘g‘risida O‘zbekiston Respublikasining Bosh vaziri nomiga qo‘shma taqdimnoma kiritiladi.
 24. Taqdimnomani ko‘rib chiqish yakunlari bo‘yicha, O‘zbekiston Respublikasi Bosh vaziri tomonidan ma’qullangan taqdirda tavsiya etiladigan nomzodlar Vazirlar Mahkamasi Rayosatida kelishilishi kerak.
 25. Ko‘rib chiqish yakunlari bo‘yicha tavsiya qilinadigan nomzodlar Vazirlar Mahkamasi Rayosati majlisida:
 ma’qullanganda — xodimni tayinlash to‘g‘risida Vazirlar Mahkamasining qarori yoki farmoyishi imzolanadi;
 nomzod rad etilganda — materiallar Bo‘limga qaytariladi.
 26. Apparatda kadrlarni tanlash, kelishish, tayinlash va attestatsiyadan o‘tkazish tartibiga rioya qilinishi uchun shaxsiy javobgarlik Vazirlar Mahkamasi apparati tarkibiy bo‘linmalari rahbarlariga, Bo‘lim mudiriga va Birinchi bo‘lim mudiriga yuklanadi.
 27. O‘zbekiston Respublikasi Bosh vazirining maslahatchilari va Vazirlar Mahkamasining O‘zbekiston Respublikasi Oliy Majlisidagi Vakolatli vakili O‘zbekiston Respublikasi Prezidenti bilan belgilangan tartibda kelishilgan holda O‘zbekiston Respublikasining Bosh vaziri tomonidan lavozimga tayinlanadilar va lavozimdan ozod etiladilar.
 28. Apparat boshqaruvchisining o‘rinbosarlari, kotibiyatlar mudirlari, ularning o‘rinbosarlari, boshqarmalar boshliqlari, ularning o‘rinbosarlari, bo‘limlar mudirlari, xizmatlar mudirlari (matbuot kotibi) belgilangan tartibda Vazirlar Mahkamasining qarori bilan lavozimga tayinlanadilar va lavozimdan ozod qilinadilar.
 29. Bosh mutaxassislar, Bosh vazir va uning o‘rinbosarlarining yordamchilari belgilangan tartibda Vazirlar Mahkamasining farmoyishi bilan lavozimga tayinlanadilar va lavozimdan ozod qilinadilar.
 30. Inspektorlar va boshqa texnik xodimlar belgilangan tartibda apparat boshqaruvchisining buyrug‘i bilan lavozimga tayinlanadilar va lavozimdan ozod qilinadilar.
 31. Vazirlar Mahkamasi apparatining mas’ul xodimlarini mamlakatni rivojlantirishning zamonaviy bosqichida amalga oshirilayotgan keng ko‘lamli islohotlar talablaridan kelib chiqib ularning egallab turgan lavozimga muvofiqligini baholash yuzasidan attestatsiyadan o‘tkazish qonun hujjatlarida belgilangan tartibda amalga oshiriladi.
 32. Vazirlar Mahkamasi apparatida kadrlar zaxirasini shakllantirish uchun mutaxassislarni stajirovkadan o‘tkazish tartibi Vazirlar Mahkamasi apparati boshqaruvchisining buyrug‘i bilan belgilanadi.
 33. Vazirlar Mahkamasi apparatida stajirovkaga jalb etish uchun tarkibiy bo‘linmalar apparatning tarkibiy bo‘linmalariga biriktirilgan vazirliklar va idoralarning, boshqa tashkilotlarning mas’ul xodimlaridan bo‘lgan nomzodlar ro‘yxatini shakllantiradilar. Nomzodlarning shakllantirilgan ro‘yxati to‘g‘risida Vazirlar Mahkamasi apparati boshqaruvchisiga axborot beriladi va u bilan kelishiladi.
 34. Shakllantirilgan ro‘yxatlar asosida stajirovkaning aniq davri ko‘rsatilgan holda stajirovkalarni o‘tkazish jadvali tasdiqlanadi.
 35. Mutaxassislarni stajirovkadan o‘tkazish quyidagi tadbirlarni bajarish yo‘li bilan amalga oshiriladi:
 mutaxassislarni Vazirlar Mahkamasi apparatida ishni tashkil etish asoslari bilan tanishtirish;
 mutaxassislarni hujjatlarning tegishli loyihalarini, shu jumladan, O‘zbekiston Respublikasi Bosh vaziri, Vazirlar Mahkamasining Rayosati majlislarida ko‘rib chiqilishi uchun kiritiladigan axborot-tahliliy materiallarni tayyorlash ishiga, shuningdek, normativ-huquqiy hujjatlar loyihalarini tayyorlashga jalb etish;
 nomzodlarni xizmat safarlariga chiqqan holda Vazirlar Mahkamasi apparati xodimlari bilan birgalikda vazirliklar, idoralar, mahalliy ijro etuvchi hokimiyat organlari faoliyatini maqsadli o‘rganish ishiga jalb qilish.
 36. Vazirlar Mahkamasi apparati xodimlarining malakasini oshirish mavzuli seminarlar, kurslar, davra suhbatlari o‘tkazish, iqtisodiy o‘qishni tashkil etish va Vazirlar Mahkamasi apparati tarkibiy bo‘linmalari rahbarlari va xodimlarining ma’ruzalarini eshitish yo‘li bilan amalga oshiriladi.
 37. Iqtisodiy o‘qishni tashkil etish va Vazirlar Mahkamasi apparati xodimlarining ma’ruzalarini eshitish Vazirlar Mahkamasi apparati boshqaruvchisi tomonidan tasdiqlanadigan yarim yillik jadvallar asosida amalga oshiriladi.
 1. Vazirlar Mahkamasining “O‘zbekiston Respublikasi Vazirlar Mahkamasi apparatining Kadrlar bo‘limi to‘g‘risidagi nizomni tasdiqlash haqida” 2019-yil 16-martdagi 221-son qarori.
 2. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek, ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “O‘zbekiston Respublikasi Vazirlar Mahkamasining ijro etuvchi tuzilmasini takomillashtirishga doir qo‘shimcha chora-tadbirlar to‘g‘risida” 2020-yil 22-yanvardagi PQ-4569-son, “O‘zbekiston Respublikasi Vazirlar Mahkamasi faoliyatini takomillashtirishga oid qo‘shimcha chora-tadbirlar to‘g‘risida” 2020-yil 24-fevraldagi PQ-4612-son, “O‘zbekiston Respublikasi Vazirlar Mahkamasining tuzilmasiga Bosh vazirning investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri lavozimini kiritish to‘g‘risida” 2020-yil 10-martdagi PQ-4635-son va “O‘zbekiston Respublikasi Vazirlar Mahkamasining faoliyatini takomillashtirishga oid qo‘shimcha chora-tadbirlar to‘g‘risida” 2020-yil 12-maydagi PQ-4710-son qarorlari)” 2020-yil 26-iyundagi 411-son qarori 1-ilovasining 50-bandi.